Diari Oficial de la Generalitat Valenciana


Sumari del DOGV 2455, del 22-02-1995 (1995/833913)

ACORD de 6 de febrer de 1995, del Govern Valencià, pel qual s'aprova definitivament la modificació qualificada del Pla Especial de Reforma Interior «Fábrica de Gomas» del Pla General d'Ordenació Urbana d'Alacant.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2455

Data del DOGV
:   22-02-1995

Secció del DOGV
:   ALTRES DISPOSICIONS

Número del document
:   1995/833913


Data del document
:   06-02-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 6 de febrer de 1995, del Govern Valencià, pel qual s'aprova definitivament la modificació qualificada del Pla Especial de Reforma Interior «Fábrica de Gomas» del Pla General d'Ordenació Urbana d'Alacant.   
El Govern Valencià, en la reunió de 6 de febrer de 1995, adoptà l'acord següent:  
Vist l'expedient relatiu a la modificació qualificada del Pla Especial de Reforma Interior de la «Fábrica de Gomas», del Pla General d'Ordenació Urbana d'Alacant.  
Antecedents de fet  
Primer. L'Ajuntament d'Alacant, en la sessió plenària de 8 de novembre de 1993, va acordar-ne l'aprovació provisional, després de complir els tràmits d'aprovació inicial, el 18 de juny de 1993, i d'exposició pública, mitjançant els anuncis apareguts en el Diari Oficial de la Generalitat Valenciana, de 3 de setembre de 1993, i en un dels diaris de més difusió provincial, el 12 de juliol de 1993. No s'hi va presentar cap al·legació.  
Segon. La documentació està formada per memòria i plànols d'informació i d'ordenació.  
Tercer. La finalitat d'aquest expedient és la variació de traçat d'un vial previst en el Pla Especial de Reforma Interior de la fàbrica de gomes, que l'Ajuntament d'Alacant va aprovar definitivament el 28 d'abril de 1988, a fi de no afectar el fumeral de l'antiga fàbrica, la conservació del qual preveia l'instrument de planejament esmentat.  
La proposta es justifica en el fet que quan es va obrir, en execució del projecte d'urbanització, de 3 de novembre de 1989, el carrer EF, el traçat del qual es pretén modificar, es va comprovar que els fonaments del fumeral quedaven materialment afectats per les obres d'urbanització del vial, atesa la seua situació tangencial respecte d'aquest.  
Quart. La Comissió Territorial d'Urbanisme d'Alacant, reunida en la sessió de 22 de juliol de 1994, va acordar emetre un informe favorable sobre l'aprovació definitiva de l'expedient esmentat, després de la tramitació establerta en l'article 129 del text refós de la Llei del Sòl.  
Cinquè. El conseller d'Obres Públiques, Urbanisme i Transports va informar favorablement sobre el projecte per mitjà de la Resolució de 24 d'octubre de 1994.  
Sièé. El consell d'Estat va emetre-hi dictamen favorable el 16 de desembre de 1994.  
Fonaments de dret  
Primer. Aquest expedient s'ha tramitat d'acord amb el procediment legalment establert en el text refós de la Llei sobre el Règim del Sòl i Ordenació Urbana (Reial Decret Legislatiu 1/1992, de 26 de juny), i la documentació és suficient, atesos el contingut i l'abast de la modificació plantejada.  
Segon. La modificació del Pla Especial de Reforma Interior de la «Fábrica de Gomas» del Pla General d'Ordenació Urbana d'Alacant canvia el disseny inicial del traçat del vial, que antigament discorria paral·lel a la zona EL-1 (espai lliure) pel nord, per fer que travesse la mateixa zona El-1, i d'aquesta manera el fumeral de l'antiga fàbrica de gomes queda integrat al nord del nou traçat viari, en una zona qualificada també com a espai lliure El-2. Amb això, s'aconsegueix que l'execució de les obres d'urbanització no afecten els fonaments del fumeral esmentat, que s'ha de conservar com a element singular de la «memòria física de la història del paratge», per la seua vinculació amb l'antic ús de la zona.  
La variació de l'alineació del vial EF en l'entroncament amb el vial LB, que es disposa de forma corba per tal d'evitar la demolició del fumeral resistent, afecta lleugerament la zona verda prevista, EL-1, però es veu compensada amb la creació d'una zona verda nova, EL-2, de 225 m2, situada al voltant del fumeral, per la qual cosa no s'altera la superfície total (7.413 m2) dels espais lliures previstos en el Pla Especial de Reforma Interior esmentat.  
Tercer. El Govern Valencià és competent per a l'aprovació definitiva d'aquesta modificació qualificada, després dels informes favorables del conseller d'Obres Públiques, Urbanisme i Transports i del dictamen del Consell d'Estat, segons estableix l'article 129 del text refós de la Llei sobre el Règim del Sòl i Ordenació Urbana.  
Vistos els preceptes legals esmentats i la resta de normativa de general i corresponent aplicació, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià  
ACORDA:  
Aprovar definitivament la modificació qualificada del Pla Especial de Reforma Interior de la «Fábrica de Gomas» del Pla General d'Ordenació Urbana d'Alacant.  
Contra aquest acord, que posa fi a la via administrativa, és procedent interposar un recurs contenciós administratiu, davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des del dia de la notificació o publicació d'aquest acord en el Diari Oficial de la Generalitat Valenciana.  
Amb caràcter previ a la interposició del recurs esmentat, serà requisit imprescindible que el recurrent ho comunique al Govern Valencià, d'acord amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que s'estime oportú.  
València, 6 de febrer de 1995.  
El conseller secretari del Govern Valencià,  
LUIS BERENGUER FUSTER